《题夏木重阴图送侍读陈叔刚归省》
明代·杨荣

远山郁岧峣，近壑亘磅礴。冥冥烟霭生，霏翠半空落。

壁立势转奇，屏开净如削。中有嘉树林，高低相间错。

隐隐虬龙姿，巉巉见头角。惊风振岩峦，云气杳绵邈。

枝叶森相樛，团团似帷幄。林边一两家，门巷远城郭。

茅亭俯涧泉，踪迹幸此托。心远绝尘嚣，地偏甘寂寞。

爱此重阴敷，顿令暑气薄。俛仰适幽襟，陶然有真乐。

羡子昔间居，青山旧为约。秪今归定省，登览应如昨。

衣锦惬高情，挥毫纪新作。毋为久淹留，早待翔寥廓。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。